## סימן ב. בדין יש לה וסת דיה שעתה, ד ע"ב – ה ע"א

א. כל אשה שיש לה וסת [וכו']. לימא מתני' ר' דוסא היא ולא רבנן, דתניא, ר"א אומר: ארבע נשים דיין שעתן, בתולה, מעוברת, מניקה, וזקנה. ר' דוסא אומר: כל אשה שיש לה וסת - דיה שעתה!

ב. אפילו תימא רבנן, עד כאן לא פליגי רבנן עליה דר' דוסא - אלא שלא בשעת וסתה, אבל בשעת וסתה - מודו ליה, ומתניתין בשעת וסתה - ודברי הכל.

ג. מכלל דר' דוסא - אפילו שלא בשעת וסתה אמר; מאן תנא להא דת"ר: אשה שיש לה וסת כתמה טמא למפרע, שאם תראה שלא בשעת וסתה - מטמאה מעת לעת נימא רבנן היא ולא רבי דוסא?

ד. אפילו תימא רבי דוסא, ע"כ לא פליג רבי דוסא עלייהו דרבנן - אלא בשעת וסתה, אבל שלא בשעת וסתה - מודי להו; ומתניתין - בשעת וסתה, ור' דוסא היא, וברייתא - דברי הכל.

ה. ולוקמא איפכא! כיון דאיכא לאוקומי לקולא ולחומרא - לחומרא מוקמינן.

שלושה מקורות תנאיים נדונים בסוגיא:

1. מחלוקת רבי דוסא וחכמים בברייתא אם אשה שיש לה וסת דיה שעתה או טמאה למפרע [סעיף א]
2. משנתנו: כל אשה שיש לה וסת דיה שעתה
3. ברייתא [סעיף ג]: אשה שיש לה וסת וראתה שלא בשעת וסתה טמאה למפרע

בברייתא בה נחלקו ר"ד וחכמים לא מפורש אם נחלקו כשראתה בשעת וסתה או שלא בשעת וסתה. ומכאן שתי אפשרויות: או שנחלקו שלא בשעת וסתה אך בשעת וסתה לכו"ע דיה שעתה, או שנחלקו בשעת וסתה אך שלא בשעת וסתה לכו"ע טמאה למפרע.

לפי האפשרות הראשונה משנתנו היא לכו"ע, אך הברייתא של סעיף [ג] היא רק אליבא דחכמים, ואילו לפי האפשרות השניה הברייתא של סעיף [ג] היא לכו"ע ואילו משנתנו היא רק אליבא דרבי דוסא.

נציג זאת בטבלה:

מחלוקת ר"ד וחכמים - אפשרות א מח' ר"ד וחכמים - אפשרות ב

|  |  |  |  |  |  |  |
| --- | --- | --- | --- | --- | --- | --- |
|  | בשעת וסתה | לא בשעת וסתה |  |  | בשעת וסתה | לא בשעת וסתה |
| רבי דוסא | דיה שעתה | דיה שעתה |  | רבי דוסא | דיה שעתה | טמאה למפרע |
| חכמים | דיה שעתה | טמאה למפרע |  | חכמים | טמאה למפרע | טמאה למפרע |

משנתנו והברייתא

|  |  |  |
| --- | --- | --- |
|  | בשעת וסתה | לא בשעת וסתה |
| משנתנו | דיה שעתה |  |
| ברייתא |  | טמאה למפרע |

ניתן לראות שהמשנה עוסקת רק בטור הימני והברייתא רק בטור השמאלי.

### מהלך הסוגיא

הגמרא בסעיף [ב] מעדיפה את האפשרות הראשונה, וזאת כדי להעמיד את משנתנו ככו"ע. אמנם, כיוון שבסעיף [ג] מובאת הברייתא שתתאים לפי אפשרות זו רק לר"ד, מעדיפה הגמרא בסעיף [ד] את האפשרות השניה, כך שהברייתא תתאים לכו"ע, אלא שהמשנה תתאים רק לר"ד.

בסעיף [ה] הגמרא מסבירה שהסיבה להעדפת האפשרות השניה על פני הראשונה היא שאפשרות זו מחמירה יותר.

#### הרחבה

לכאורה אין סימטריה בין המשנה לברייתא [סעיף ג], וממילא אין סימטרה בין שתי האפשרויות שעולות בגמרא. לפי האפשרות הראשונה אכן ניתן להעמיד את המשנה ככו"ע כיוון שבמשנה לא מפורש אם מדובר על הטור הימני או השמאלי, ולכן ניתן לומר, שהמשנה כר"ד ודיה שעתה אפילו אם ראתה שלא בשעת וסתה וכן ניתן לומר, שהמשנה כחכמים ודיה שעתה דווקא אם ראתה בשעת וסתה.

לעומת זאת בברייתא [סעיף ג] מפורש שדווקא אם ראתה שלא בשעת וסתה טמאה למפרע, כך שגם לפי האפשרות השניה א"א להעמידה כחכמים שהרי חכמים מטמאים למפרע אפילו ראתה בשעה וסתה.

על קושיא זו עמדו בתוד"ה וברייתא דברי הכל, ומדבריהם עולה שאכן מה שהגמרא אומרת וברייתא ככו"ע היינו רק לענין המפורש בברייתא, שמטמאה למפרע כשראתה שלא בשעת וסתה, אך אה"נ שאין כאן התאמה גמורה לשיטת חכמים.